Erklæring fra Europa-Kommissionen om multilaterale regler for at imødegå fordrejende udenlandske subsidier i forbindelse med vedtagelsen af forordning (EU) 2022/2560 (1)

(2022/C 491/03)

Den 30. juni 2022 nåede Europa-Parlamentet, Rådet og Europa-Kommissionen til enighed om forordningen om udenlandske subsidier, der fordrejer det indre marked (2). Denne forordning supplerer de nuværende europæiske og internationale bestemmelser om subsidier og subsidiekontrol. Den omhandler fordrejninger forårsaget af udenlandske subsidier på Unionens indre marked.

Subsidier kan have negativ indvirkning på den internationale handel og føre til konkurrencefordrejning inden for både traditionelle sektorer og nye teknologier. I nogle tilfælde kan ukontrollerede subsidier også føre til overkapacitet på bekostning af en sund markedsdynamik. EU er nødt til fortsat at udnytte fordelene ved internationale muligheder og samtidig udvikle redskaber til at imødegå urimelig handelspraksis, både internt og eksternt (3). Denne forordning bør bidrage til at forbedre modstandsdygtigheden på EU's indre marked, navnlig når det drejer sig om at beskytte det mod fordrejninger forårsaget af udenlandske subsidier. På denne måde supplerer Unionen sin redskabskasse med henblik på at nå målene for Unionens åbne strategiske autonomi.

Med henblik på at imødegå de negative indvirkninger af subsidier og i erkendelse af, at WTO's regler måske ikke er tilstrækkeligt effektive til at imødegå de negative afsmittende virkninger af statslig indgriben i økonomien, herunder for visse industrisektorer, er Europa-Kommissionen fortsat engageret i yderligere at øge effektiviteten af den multilaterale ramme for subsidier og er fast besluttet på at presse kraftigt på for at opnå en retlig ramme, som er godt rustet til at imødegå fordrejninger af samhandelen og konkurrencen, og for lige konkurrencevilkår (4). Kommissionen er navnlig engageret i at modernisere reglerne om industrisubsidier for at forbedre den korrekte funktion af og fremme overholdelsen af WTO-aftalen om subsidier og udligningsforanstaltninger (SCM-aftalen). I denne forbindelse minder Europa-Kommissionen om sit igangværende trilaterale samarbejde med Japan og USA.

Regler om subsidier er navnlig fastsat i SCM-aftalen, som fastsætter forbud mod visse subsidier og foranstaltninger til imødegåelse af negative virkninger af subsidier i forbindelse med varehandel. For så vidt angår Unionen er disse regler, for så vidt som de vedrører udligningssubsidiering, gennemført ved forordning (EU) 2016/1037 om beskyttelse mod subsidieret indførsel fra lande, der ikke er medlemmer af Den Europæiske Union (5). Anvendelsesområdet for forordning (EU) 2016/1037 bestemmes af anvendelsesområdet for SCM-aftalen.

Forordningen om udenlandske subsidier, der fordrejer det indre marked, er i overensstemmelse med Unionens internationale forpligtelser, herunder navnlig dem, der følger af SCM-aftalen. Europa-Kommissionen vil sikre, at enhver foranstaltning, der træffes i forbindelse med anvendelsen af denne forordning, er i overensstemmelse med dens internationale forpligtelser.

Kommissionen agter at gøre fuld brug af denne nye forordning for at imødegå fordrejninger forårsaget af udenlandske subsidier på det indre marked.

(1) EUT L 331 af 23.12.2022, s. 1.

(2) Europa-Kommissionen, Forslag til Europa-Parlamentets og Rådets forordning om udenlandske subsidier, der fordrejer det indre marked (COM(2021) 223 final).

(3) Kommissionens meddelelse af 18. februar 2021»Gennemgang af handelspolitikken – en åben, bæredygtig og determineret handelspolitik« (COM(2021) 66 final).

(4) Kommissionens meddelelse af 18. februar 2021»Gennemgang af handelspolitikken – en åben, bæredygtig og determineret handelspolitik« (COM(2021) 66 final).

(5) Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (EUT L 176 af 30.6.2016, s. 55).